作者：程节斋
词牌/韵律：沁园春

paragraphs: 自古人言，庆在子孙，端有由来。
看长庚孕李，昴星佐汉，福从人召，瑞自天开。
曾忆当年，乃翁熊梦，岂在区区春祀禖。
祗凭个、仁心积累，厚德栽培。
天工信巧安排。
试说与君当一笑哉。
记年时此际，嗷嗷万口，俾之粒食，活及婴孩。
岁始星周，事还好在，故遣麒麟出此胎。
何须问，是兴宗必矣，业广基恢。